ai4bharat/Pralekha huggingface dataset:
প্রধানমন্ত্রীরদপ্তর
প্রাক কোভিড সময়কালের নিরিখে আকাশপথে সর্বোচ্চ যাত্রী পরিবহনের জন্য ভারতীয় অসামরিক বিমান চলাচল ক্ষেত্রর প্রশংসা করেছেন প্রধানমন্ত্রী
নয়াদিল্লি, ১১ অক্টোবর, ২০২২
প্রধানমন্ত্রী শ্রী নরেন্দ্র মোদী দৈনিক ৪ লক্ষ বিমানযাত্রী এবং প্রাক কোভিড সময়কালের নিরিখে আকাশপথে সর্বোচ্চ যাত্রী পরিবহনের জন্য ভারতীয় অসামরিক বিমান চলাচল ক্ষেত্রর প্রশংসা করেছেন। সহজ জীবনযাত্রা এবং অর্থনৈতিক সমৃদ্ধির জন্য দেশজুড়ে যোগাযোগ ব্যবস্থার উন্নতি ঘটানো অত্যন্ত গুরুত্বপূর্ণ, তাই শ্রী মোদী এই ক্ষেত্রটির ওপর গুরুত্ব দিতে বলেছেন।
অসামরিক বিমান চলাচল মন্ত্রী শ্রী জ্যোতিরাদিত্য সিন্ধিয়ার এক ট্যুইটকে উদ্ধৃত করে প্রধানমন্ত্রী তাঁর ট্যুইট বার্তায় বলেছেন;
“দারুন লক্ষণ। সহজ জীবনযাত্রা এবং অর্থনৈতিক সমৃদ্ধির জন্য দেশজুড়ে যোগাযোগ ব্যবস্থার উন্নতি ঘটানো অত্যন্ত গুরুত্বপূর্ণ, তাই এই ক্ষেত্রটির ওপর গুরুত্ব দিতে হবে।”
PG/CB/NS
(
স্বাস্থ্যওপরিবারকল্যাণমন্ত্রক
কেন্দ্রীয় স্বাস্থ্য সচিব সমস্ত রাজ্য ও কেন্দ্রশাসিত অঞ্চলের সঙ্গে কোভিড টিকাকরণ অভিযান পর্যালোচনা ও এপ্রিল মাসের প্রস্তুতি নিয়ে কথা বলেছেন
রাজ্যগুলিতে টিকার কোনও ঘাটতি নেই; টিকার যোগান অব্যাহত থাকবে
টিকার ডোজের অপচয় ১ শতাংশের নীচে নামিয়ে আনার ওপর জোর
নয়াদিল্লি, ৩১ মার্চ ২০২১
দেশে কোভিড-১৯ টিকাকরণ অভিযানের বর্তমান পরিস্থিতি, টিকাকরণ হারে গতি ও অন্যান্য বিষয় নিয়ে কেন্দ্রীয় স্বাস্থ্য সচিব শ্রী রাজেশ ভূষণ, জাতীয় স্বাস্থ্য কর্তৃপক্ষের মুখ্য কার্যনির্বাহী আধিকারিক ও কোভিড টিকাকরণ সংক্রান্ত ক্ষমতাপ্রাপ্ত গোষ্ঠীর চেয়ারম্যান আজ রাজ্য/কেন্দ্রশাসিত অঞ্চলের স্বাস্থ্য সচিব, জাতীয় স্বাস্থ্য মিশনের রাজ্যস্তরীয় অধিকর্তা এবং রাজ্য টিকাকরণ সংক্রান্ত আধিকারিকদের সঙ্গে ভিডিও কনফারেন্সে উচ্চ পর্যায়ের বৈঠক করেন। এই বৈঠকে বর্তমান টিকাকরণ অভিযান নিয়ে আলোচনার পাশাপাশি, এপ্রিল মাসে টিকাকরণের প্রস্তুতি নিয়েও আলোচনা হয়। উল্লেখ করা যেতে পারে, এপ্রিল মাস থেকেই ৪৫ বছরের বেশি বয়সী ব্যক্তিদের টিকাকরণ শুরু হয়েছে। যে জেলাগুলিতে কোভিড আক্রান্তের ঘটনা বাড়ছে, সেখানে টিকাকরণের গতি বাড়ানো নিয়েও আলোচনা হয়েছে।
স্বাস্থ্য কর্মী ও করোনা যোদ্ধাদের টিকাকরণ সম্পর্কে রাজ্য/কেন্দ্রশাসিত অঞ্চলগুলিকে পরামর্শ দেওয়া হয়েছে, যাতে তারা কেবল যোগ্য সুফলভোগীদের চিহ্নিত করে তাঁদের টিকাকরণ দ্রুত সম্পন্ন করা যায়। কো-উইন প্ল্যাটফর্মে ডুপ্লিকেট বা নকল নামনথিভুক্তিকরণের বিষয়েও প্রয়োজনীয় ব্যবস্থা গ্রহণের কথা বলা হয়েছে। যে জেলা বা অঞ্চলগুলিতে টিকাকরণের হার নগণ্য, সেখানে দ্রুত কার্যকর পদক্ষেপ নেওয়ার পরামর্শ দেওয়া হয়েছে। অগ্রাধিকারের ভিত্তিতে বয়স-ভিত্তিক শ্রেণীর মানুষের টিকাকরণের হার আরও বাড়াতে বলা হয়েছে।
রাজ্য ও কেন্দ্রশাসিত অঞ্চলগুলিতে বেসরকারি কোভিড টিকাকরণ কেন্দ্র সম্পর্কে বলা হয়েছে, নিয়মিতভাবে টিকাকরণের বিভিন্ন দিক পর্যালোচনা করতে হবে। সেই সঙ্গে, অতিরিক্ত কোভিড টিকাকরণ কেন্দ্রের প্রয়োজনীয়তা যাচাইয়ে জিআইএস পদ্ধতিতে পরিস্থিতি পর্যালোচনার জন্য রাজ্য/কেন্দ্রশাসিত অঞ্চলগুলিকে পরামর্শ দেওয়া হয়েছে।
পর্যাপ্ত পরিমাণে টিকার মজুত সম্পর্কে রাজ্য/কেন্দ্রশাসিত অঞ্চলগুলিকে পরামর্শ দিয়ে বলা হয়েছে, টিকাকরণের কোনও পর্যায়েই যেন টিকার ডোজের ঘাটতি দেখা না দেয়। অতিরিক্ত মজুত এড়াতে টিকার ডোজ ব্যবহারের ভিত্তিতে টিকা বন্টনের পরামর্শ দেওয়া হয়েছে। আরও বলা হয়েছে, যে সমস্ত ক্ষেত্রে টিকা সরবরাহে ঘাটতি রয়েছে, সেগুলি দ্রুত চিহ্নিত করে মজুত টিকার নিয়মিত পর্যালোচনা করতে হবে।
কেন্দ্রের পক্ষ থেকে রাজ্য/কেন্দ্রশাসিত অঞ্চলগুলিকে আরও বলা হয়েছে, টিকার ডোজের অপচয় বর্তমানে জাতীয় স্তরে ৬ শতাংশ থেকে কমিয়ে ১ শতাংশ করতে হবে। টিকার অপচয় কমাতে নিয়মিত পরিস্থিতি পর্যালোচনা করতে হবে। মজুত থাকা টিকার মেয়াদ উত্তীর্ণ হওয়ার আগেই তা সদ্ব্যবহার করতে হবে এবং কো-উইন তথা ই-ভিন পোর্টালে টিকার ডোজ ব্যবহার সম্পর্কিত তথ্য সময় মতো আপডেট করতে হবে।
জাতীয় স্বাস্থ্য কর্তৃপক্ষের মুখ্য কার্যনির্বাহী আধিকারিক ডঃ শর্মা জানান, কোভিড টিকার কোনও ঘাটতি নেই এবং পরিবহণেও কোনও সমস্যা নেই। তিনি প্রথম ডোজের পর দ্বিতীয় ডোজের ক্ষেত্রে টিকা সংরক্ষণের ওপর আরও গুরুত্ব দেন।
স্বরাষ্ট্র মন্ত্রক
ভারতীয় দন্ডবিধির পুনর্বিন্যাস
নয়াদিল্লি, ২০ নভেম্বর, ২০১৯
কেন্দ্রীয় স্বরাষ্ট্র প্রতিমন্ত্রী শ্রী জি কিষাণ রেড্ডি আজ রাজ্যসভায় ভারতীয় দন্ডবিধির পুনর্বিন্যাস সম্পর্কে এক প্রশ্নের লিখিত জবাবে জানিয়েছেন, ব্যুরো অফ পুলিশ রিসার্চ অ্যান্ড ডেভেলপমেন্ট প্রতিষ্ঠানকে ভারতীয় দন্ডবিধি, কোড অফ ক্রিমিনাল প্রসিডিওর, ইন্ডিয়ান এভিডেন্স অ্যাক্ট এবং অন্যান্য বিশেষ আইনগুলি রাজ্য ও কেন্দ্রশাসিত অঞ্চল-সহ সংশ্লিষ্ট সকল পক্ষের সঙ্গে আলাপ-আলোচনা এবং পর্যালোচনা করে দেখার জন্য নির্দেশ দেওয়া হয়েছে।
শ্রী রেড্ডি আরও জানান, সমস্ত রাজ্য সরকার ও কেন্দ্রশাসিত প্রশাসনগুলিকে বর্তমান পরিস্থিতি বিবেচনায় রেখে এবং নতুন ভারত গড়ে তোলার লক্ষ্য পূরণ করতে ঐ আইনগুলি সম্পর্কে মতামত ও পরামর্শ দেওয়া হয়েছে। এই আইনগুলির পুনর্বিন্যাস বা পর্যালোচনার উদ্দেশ্য হ’ল – আইন-শৃঙ্খলা ব্যবস্থাকে আরও মজবুত করা এবং সাধারণ মানুষের সুবিধার্থে আইনি প্রক্রিয়াগুলিকে আরও সহজ-সরল করে তোলা। এখনও পর্যন্ত কর্ণাটক ও উত্তর প্রদেশ এই দুটি রাজ্য ও কেন্দ্রশাসিত অঞ্চল জম্মু, কাশ্মীর ও লাদাখের পক্ষ থেকে সংশ্লিষ্ট আইনগুলি সম্পর্কে মতামত ও পরামর্শ দেওয়া হয়েছে।
SSS/BD/SB
(Visitor Counter : 70
তথ্যওসম্প্রচারমন্ত্রক
তিনদিনব্যাপী ভারত-চিন চলচ্চিত্র উৎসব ২২ ডিসেম্বর থেকে শুরু
নয়াদিল্লি, ২০ ডিসেম্বর, ২০১৮
দুই দেশের মধ্যে মানুষের সঙ্গে মানুষের যোগাযোগ আরও বাড়াতে এবং সাংস্কৃতিক বোঝাপড়া গভীরতর করতে আগামী ২২-২৪ ডিসেম্বর তিনদিনব্যাপী ভারত-চিন চলচ্চিত্র উৎসবের আয়োজন করা হয়েছে। কেন্দ্রীয় তথ্য ও সম্প্রচার মন্ত্রকের চলচ্চিত্র উৎসব নির্দেশালয় নতুন দিল্লির সিরি ফোর্ট প্রেক্ষাগৃহে  এই উৎসবের আয়োজন করছে।
তিনদিনের এই চলচ্চিত্র উৎসবে চিনের চারটি এবং তিনটি ভারতীয় সিনেমা দেখানো হবে। উৎসবের উদ্বোধনী ছবি জ্যাকি চ্যান নির্দেশিত ‘চাইনিজ জোডিয়াক’। ভারতীয় সিনেমাগুলির মধ্যে রয়েছে হিন্দি ছবি ‘দঙ্গল’, বাংলা ছবি ‘মাছের ঝোল’ এবং মারাঠি ছবি ‘ভেন্টিলেটর’। প্রদর্শনের সময় প্রতিটি ছবির ইংরাজিতে সাবটাইটেল থাকবে।
এই চলচ্চিত্র উৎসবে দর্শকদের জন্য কোন প্রবেশ মূল্য থাকছে না। যে কোন ব্যক্তি বৈধ সচিত্র পরিচয়পত্র নিয়ে প্রেক্ষাগৃহে প্রবেশ করতে পারবেন। আগে এলে আগে পাবেন – এই ভিত্তিতে আসন সংখ্যা নির্দিষ্ট করা হয়েছে। সিরি ফোর্ট প্রেক্ষাগৃহের ৫ নম্বর প্রবেশ দ্বার দিয়ে চলচ্চিত্র প্রেমীরা ঢুকতে পারবেন।
CC/BD/DM
(Visitor Counter : 193
প্রধানমন্ত্রীরদপ্তর
উত্তরাখণ্ডের চম্পাওয়াতে সড়ক দুর্ঘটনায় প্রাণহানিতে প্রধানমন্ত্রীর শোকপ্রকাশ
ক্ষতিগ্রস্তদের জন্য প্রধানমন্ত্রীর জাতীয় ত্রাণ তহবিল থেকে এককালীন অর্থসাহায্যের ঘোষণা
নতুন দিল্লি, ২২ ফেব্রুয়ারি, ২০২২
উত্তরাখণ্ডের চম্বাওয়াতে সড়ক দুর্ঘটনায় প্রাণহানিতে প্রধানমন্ত্রী শ্রী নরেন্দ্র মোদী গভীর শোকপ্রকাশ করেছেন। ক্ষতিগ্রস্তদের জন্য তাঁর জাতীয় ত্রাণ তহবিল থেকে এককালীন অর্থসাহায্যের ঘোষণা করেছেন প্রধানমন্ত্রী।
প্রধানমন্ত্রীর দপ্তর থেকে ট্যুইটে জানানো হয়েছে;
“উত্তরাখণ্ডে সড়ক দুর্ঘটনায় যাঁরা প্রাণ হারিয়েছেন তাঁদের নিকটাত্মীয়দের জন্য তাঁর জাতীয় ত্রাণ তহবিল থেকে ২ লক্ষ টাকা করে এককালীন অর্থ সাহায্যের ঘোষণা করেছেন প্রধানমন্ত্রী শ্রী নরেন্দ্র মোদী। আহতদের ৫০ হাজার টাকা করে দেওয়া হবে।”
CG/SD/SKD/
(
তথ্যওসম্প্রচারমন্ত্রক
কেন্দ্রীয় তথ্য ও সম্প্রচার মন্ত্রী শ্রী প্রকাশ জাভড়েকর কান চলচ্চিত্র উৎসব, ২০২০-তে ভার্চ্যুয়াল ভারতীয় প্যাভেলিয়নের উদ্বোধন করলেন
নয়াদিল্লি, ২২ জুন, ২০২০
কেন্দ্রীয় তথ্য ও সম্প্রচার মন্ত্রী শ্রী প্রকাশ জাভড়েকর আজ কান চলচ্চিত্র উৎসব, ২০২০-তে ভার্চ্যুয়াল ভারতীয় প্যাভেলিয়নের ই-উদ্বোধন করেছেন। এই উদ্বোধনের মধ্য দিয়ে ভারত কান চলচ্চিত্র উৎসবে যোগ দিয়েছে। চলচ্চিত্র উৎসবটি চলবে আজ, অর্থাৎ ২২শে জুন থেকে ২৬শে জুন পর্যন্ত।
কেন্দ্রীয় মন্ত্রী বলেন, মানবতা যখন সঙ্কটের মুখোমুখি হয়েছে তখন প্রধানমন্ত্রী বলেছিলেন, ‘একাত্মতা এবং সহনশীলতা’। তারই উদাহরণস্বরূপ কান ফিল্ম মার্কেটের এই ভার্চ্যুয়াল সংস্করণ।
বিশ্ব জুড়ে চলচ্চিত্রের সঙ্গে যুক্ত ব্যক্তি এবং চলচ্চিত্রপ্রেমীদের উদ্দেশে কেন্দ্রীয় মন্ত্রী বলেন, এই ধরনের ভার্চ্যুয়াল উদ্বোধন পুরোপুরি নতুন অভিজ্ঞতা এবং এখানে অংশীদারিত্বের নতুন জায়গা তৈরি করে দিয়েছে। তিনি আরও বলেন, চলচ্চিত্রে ভারত সফট পাওয়ার। চলচ্চিত্র অনুমোদনের ক্ষেত্রে কেন্দ্র এবং সমস্ত রাজ্য সরকারগুলির তরফে ‘এক জানালা’ ব্যবস্থা গড়ে তোলা হয়েছে। আন্তর্জাতিক চলচ্চিত্র নির্মাতাদের ভারতে চলচ্চিত্রের শ্যুটিং-এর জন্য আহ্বানও জানান শ্রী জাভড়েকর। ভারত থেকে কান চলচ্চিত্র উৎসবে পাঠানো দুটি ছবি বিশ্ব জুড়ে প্রশংসিত হবে বলেও তিনি আশা প্রকাশ করেন।
কান চলচ্চিত্র উৎসবে ভারতীয় প্যাভেলিয়ন বরাবরই আলোচনার কেন্দ্রবিন্দুতে থাকে। এখানে ভারতীয় চলচ্চিত্র নির্মাতা এবং প্রতিনিধিরা আন্তর্জাতিক চলচ্চিত্র নির্মাতা ও প্রতিনিধিদের সঙ্গে আলাপচারিতায় অংশ নেন।
এ বছর এক নতুন পরিস্থিতিতে এই চলচ্চিত্র উৎসব হচ্ছে। তার জন্য বেশ কিছু নিয়ম জারি করা হয়েছে। এই চলচ্চিত্র উৎসবে ভারত তার ধারাবাহিকতা বজায় রাখবে বলে আশা করা যাচ্ছে। চলচ্চিত্রের প্রযোজনা, শ্যুটিং, চলচ্চিত্র সামগ্রী রপ্তানির ক্ষেত্রে ভারত অগ্রণী ভূমিকা পালন করবে। এবারই প্রথম বেশ কয়েকটি অনুষ্ঠান এই উৎসবে অন্তর্ভুক্ত হয়েছে। এবার এই চলচ্চিত্র উৎসবে মারাঠি ছবি ‘মাইঘাট : ক্রাইম নো. ১০৩/২০০’ এবং গুজরাটি ছবি ‘হেল্লারো’ দেখানো হবে। এই দুটি ছবি জাতীয় চলচ্চিত্র পুরস্কারপ্রাপ্ত। পরের বছর কিংবদন্তী চলচ্চিত্র নির্মাতা সত্যজিৎ রায়ের জন্ম শতবর্ষ উপলক্ষে তাঁর চলচ্চিত্রের কয়েকটি অংশ এবং রচিত সঙ্গীত ও তথ্যচিত্র ভারতীয় প্যাভেলিয়নের ওয়েবসাইটে তুলে ধরা হবে। এই ওয়েবসাইটে ভারতীয় চলচ্চিত্রের শ্যুটিং-এর বিষয়ে বিভিন্ন তথ্য, প্রযোজনার বিষয়ে অভিজ্ঞতা এবং আন্তর্জাতিক গণমাধ্যম এবং বিনোদন শিল্পের সঙ্গে সংযোগরক্ষাকারী চলচ্চিত্র নির্মাতাদের একটি তালিকাও থাকবে।
এদিন ভারতীয় প্যাভেলিয়নের ভার্চ্যুয়াল উদ্বোধনী অনুষ্ঠানে উপস্থিত ছিলেন কেন্দ্রীয় তথ্য ও সম্প্রচার মন্ত্রকের সচিব শ্রী অমিত খারে, অতিরিক্ত সচিব শ্রী অতুল কুমার তিওয়ারি, তথ্য ও সম্প্রচার মন্ত্রকের চলচ্চিত্র বিভাগের যুগ্ম সচিব শ্রীমতি টি সি এ কল্যাণী প্রমুখ। এই চলচ্চিত্র উৎসবে ভার্চ্যুয়াল জগতের মাধ্যমে বি-টু-বি বৈঠক সহ বিভিন্ন আলোচনাসভার আয়োজন করা হয়েছে। ভারতীয় প্যাভেলিয়ান সম্পর্কে বিভিন্ন তথ্য জানতে -
http://www.indiaatcannes.in/
এবং
http://www.marchedufilms.com/ ওয়েবসাইট দুটি দেখা যেতে পারে। উল্লেখ্য, আজ ২ হাজারেরও বেশি সাধারণ মানুষে এই ভার্চ্যুয়াল উদ্বোধনী অনুষ্ঠান প্রত্যক্ষ করেন।
(CG/SS/DM
জাহাজচলাচলমন্ত্রক
বন্দরগুলিতে পরিবেশ-বান্ধব পরিকাঠামো
নয়াদিল্লি, ২২ জুলাই, ২০২২
ভারত সরকার জাহাজ ক্ষেত্র থেকে কার্বন নিঃসরণের পরিমাণ কম করতে প্রতিশ্রুতিবদ্ধ। ২০৩০ সালের মধ্যে সব মূল বন্দরগুলিকে সম্পূর্ণ বিদ্যুৎ-নির্ভর করার লক্ষ্য নেওয়া হয়েছে। বন্দরগুলিতে যে শক্তির প্রয়োজন হবে তা পুনর্নবীকরণযোগ্য শক্তি উৎস থেকে সংগ্রহ করা হবে। ছাদে সৌরবিদ্যুৎ ব্যবস্থাপনা, সুসংহত সংরক্ষণ ব্যবস্থাপনা এবং শক্তির কার্যকারিতা যথাযথভাবে প্রয়োগ করে সবুজ প্রাকৃতিক সমাধানের মাধ্যমে ‘গ্রিন ওয়্যারহাউসিং’-এর উদ্যোগ নেওয়া হয়েছে।
জাহাজ চলাচল মন্ত্রক দেশে বন্দরগুলির উন্নয়নের জন্য ‘সাগরমালা’ কর্মসূচি গ্রহণ করেছে। এই কর্মসূচির আওতায় প্রায় ৫.৫ লক্ষ কোটি টাকা আনুমানিক ব্যয়ে ৮০০-র বেশি প্রকল্প গ্রহণ করা হয়েছে। ২০১৫ থেকে ২০৩৫ সালের মধ্যে দেশের পূর্ব ও পশ্চিম দিকের সব উপকূল রাজ্যগুলিতে এগুলি কার্যকর করা হবে। উপকূলবর্তী জেলাগুলির সামগ্রিক উন্নয়নের জন্য ৫৮ হাজার কোটি টাকা ব্যয়ে ৫৬৭টি প্রকল্প গ্রহণ করা হয়েছে।
দেশের বন্দরগুলির মানোন্নয়নের জন্য ‘ম্যারিটাইম ইন্ডিয়া ভিশন’  উদ্যোগ গ্রহণ করা হয়েছে। এর মধ্যে রয়েছে বিশ্বমানের মেগা বন্দর নির্মাণ, বন্দরগুলির পরিকাঠামোর আধুনিকীকরণ সহ পণ্য সরবরাহ হাব।
জাহাজ চলাচল মন্ত্রী শ্রী সর্বানন্দ সোনোয়াল লোকসভায় এক লিখিত প্রশ্নের জবাবে একথা জানান।
PG/PM/DM
(Visitor Counter : 84
স্বরাষ্ট্র মন্ত্রক
ট্রেনে যাত্রী পরিবহণের ক্ষেত্রে স্ট্যান্ডার্ড অপারেটিং প্রটোকল  জারি করলো কেন্দ্রীয় স্বরাষ্ট্র মন্ত্রক
নতুন দিল্লি, ১১ই মে, ২০২০
কেন্দ্রীয় স্বরাষ্ট্র মন্ত্রক, ট্রেনে যাত্রী পরিবহণের ক্ষেত্রে নির্দিষ্ট নিয়মাবলী অর্থাৎ স্ট্যান্ডার্ড অপারেটিং প্রটোকল  জারি করেছে।
যাত্রীদের আসা – যাওয়া এবং রেল স্টেশনে ঢোকার অনুমতি ক্ষেত্রে শুধুমাত্র কনফার্মড ই-টিকিটই বিবেচিত হবে। প্রতিটি যাত্রীর শারীরিক পরীক্ষা করা বাধ্যতামূলক। যে সব যাত্রীর কোভিড – ১৯ এ সংক্রমণের কোনো লক্ষণ নেই, শুধুমাত্র, তাঁদেরই ট্রেনে ওঠার অনুমতি দেওয়া হবে। যাত্রার সময় এবং রেল স্টেশনে স্বাস্থ্যবিধি ও শারীরিক দূরত্ব বজায় রাখার বিষয়গুলি কঠোরভাবে মেনে চলতে হবে।
স্টেশনে এবং রেলের কামরায় ঢোকা ও বের হবার সময় সব যাত্রীকে হ্যান্ড স্যানিটাইজার দেওয়া হবে। ট্রেনে যাওয়ার সময় প্রত্যেক যাত্রীকে মাস্ক পড়তে হবে, অথবা মুখ ঢেকে রাখতে হবে। যাত্রীদের, তাঁদের গন্তব্যে পৌঁছবার পর সংশ্লিষ্ট রাজ্য ও কেন্দ্রশাসিত অঞ্চলের স্বাস্থ্য সংক্রান্ত নিয়মাবলী মেনে চলতে হবে।
স্বাস্থ্য ও পরিবার কল্যাণ মন্ত্রক ও কেন্দ্রীয় স্বরাষ্ট্র মন্ত্রকের সঙ্গে আলোচনার পর রেল মন্ত্রকের অনুমতিক্রমে এই ট্রেনগুলি চলাচল করবে।
রাজ্য এবং কেন্দ্রশাসিত অঞ্চলগুলিকে পাঠানো সরকারী বিজ্ঞপ্তিটি পড়ার জন্য নিচের লিঙ্কে ক্লিক করুন-
https://static.pib.gov.in/WriteReadData/userfiles/MHA%20Order%20Dt.%2011.5.2020%20on%20SOP%20for%20movement%20of%20persons%20by%20trains.pdf
(CG/CB/SFS
প্রধানমন্ত্রীরদপ্তর
উত্তরাখন্ড রাজ্যের প্রতিষ্ঠা দিবসে রাজ্যবাসীর প্রতি প্রধানমন্ত্রীর শুভেচ্ছা
নতুন দিল্লি, ৯ই নভেম্বর, ২০২০
প্রধানমন্ত্রী শ্রী নরেন্দ্র মোদী উত্তরাখন্ড রাজ্যের প্রতিষ্ঠাদিবসে রাজ্যবাসীকে শুভেচ্ছা জানিয়েছেন।
প্রধানমন্ত্রী বলেছেন, “উত্তরাখন্ড রাজ্যের অধিবাসীদের রাজ্যের প্রতিষ্ঠা দিবসে আন্তরিক অভিনন্দন জানাই। প্রগতির পথে অগ্রসর, প্রাকৃতিক সম্পদ ও নৈসর্গিক সৌন্দর্যে ভরপুর, এই রাজ্য উন্নয়নের নতুন উচ্চতায় পৌঁছে যাক”।
প্রধানমন্ত্রীরদপ্তর
প্রধানমন্ত্রী ৭ই জানুয়ারি জাতির উদ্দেশে ওয়েস্টার্ন ডেডিকেটেড ফ্রেইট করিডরের রেওয়ারি- মাদার শাখা উৎসর্গ করবেন
প্রধানমন্ত্রী বিশ্বের প্রথম ১.৫ কিলোমিটার দীর্ঘ ইলেক্ট্রিক ইঞ্জিন চালিত দোতলা মালগাড়ির যাত্রারও সূচনা করবেন
নয়াদিল্লী, ০৫ জানুয়ারি, ২০২১
প্রধানমন্ত্রী শ্রী নরেন্দ্র মোদী ৭ই জানুয়ারি বেলা ১১টার সময় ভিডিও কনফারেন্সের মাধ্যমে জাতির উদ্দেশে পশ্চিমাঞ্চলীয় নির্ধারিত পণ্য করিডরের  ৩০৬ কিলোমিটার দীর্ঘ রেওয়ারি- মাদার শাখা উৎসর্গ করবেন। প্রধানমন্ত্রী ওই অনুষ্ঠানে নিউ আটেলি-নিউ কিসানগড়ের মধ্যে ১.৫ কিলোমিটার দীর্ঘ বৈদ্যুতিক ইঞ্জিন চালিত দোতলা মালগাড়িটির যাত্রারও সূচনা করবেন। এই অনুষ্ঠানে রাজস্থান ও হরিয়ানার রাজ্যপাল ও মুখ্যমন্ত্রী এবং কেন্দ্রীয় মন্ত্রী শ্রী পীযূষ গোয়েল উপস্থিত থাকবেন।
ডাব্লুডিএফসি-র রেওয়ারি- মাদার শাখা
ওয়েস্টার্ন ডেডিকেটেড ফ্রেইট করিডরের রেওয়ারি- মাদার শাখাটির ৭৯ কিলোমিটার হরিয়ানার মহেন্দ্রগড় ও রেওয়ারি জেলার মধ্যে রয়েছে। বাকি ২২৭ কিলোমিটার রাজস্থানের জয়পুর, আজমেঢ়, শিকার, নাগৌর ও আলোয়ার জেলার মধ্যে পড়ছে। এই শাখায় ৯টি নতুন ডিএফসি স্টেশন তৈরি করা হয়েছে। এরমধ্যে নিউ ডাবলা, নিউ ভাগেগা, নিউ শ্রীমাধোপুর, নিউ পাচার মালিকপুর, নিউ সাকুন ও নিউ কিসানগড় স্টেশনগুলি ক্রসিং স্টেশন। বাকি ৩টি স্টেশন- রেওয়ারি, নিউ অটেলি এবং নিউ ফুলেরা জংশন স্টেশন।
এই শাখা যখন রেল চলাচলের জন্য খুলে দেওয়া হবে, তখন সেখানে রাজস্থান ও হরিয়ানার রেওয়ারি-মানেসার, নারনৌল, ফুলেরা ও কিসানগড়ের বিভিন্ন শিল্প উপকৃত হবে। এরফলে কাঠুয়াতে কংকোরের কন্টেনার ডিপোর আরও ভালো ব্যবহার হবে। এই শাখা গুজরাটের কান্দলা, পিপাভব, মুন্দ্রা ও দহেজের সঙ্গে আরও ভালো যোগাযোগ গড়ে তুলবে। এই উদ্বোধনের ফলে ডাব্লুডিএফসি ও ইডিএফসি-র মধ্যে বাধাহীন যোগাযোগ গড়ে উঠবে। প্রধানমন্ত্রী ২৯শে ডিসেম্বর ইডিএফসির ৩৫১ কিলোমিটার দীর্ঘ নিউ ভাউপুর- নিউ খুরজা শাখা জাতির উদ্দেশে উৎসর্গ করেছিলেন।
দোতলা মালগাড়ি চলাচল
দোতলা মালগাড়ি ২৫ টন ক্ষমতা বহন করতে পারে এরকম অ্যাক্সেল লোডের ওপর তৈরি। আরডিএসও-র ওয়াগন শাখা ডিএফসিসিআইএল-এর জন্য এগুলি তৈরি করেছে। এর বিএলসিএস-এ এবং বিএলসিএস-বি ওয়াগনের নকশার কাজ শেষ হয়েছে। এর মাধ্যমে সর্বোচ্চ ক্ষমতা ব্যবহার করে মালগাড়ির কামরায় সর্বত্র যাতে ওজন সমানভাবে বিন্যস্ত থাকে সেই দিকটি দেখা হয়েছে। বর্তমানে ভারতীয় রেল যে মালগাড়িগুলি ব্যবহার করে ডাব্লুডিএফসি-তে তার থেকে ৪ গুণ ক্ষমতা সম্পন্ন দোতলা মালগাড়ির জন্য এই ওয়াগনগুলি ব্যবহার করা হবে।
ডিএফসিসিআইএল ঘন্টায় ১০০ কিলোমিটার গতিবেগে মালগাড়ি চালাবে। বর্তমানে ভারতীয় রেল ঘন্টায় ৭৫ কিলোমিটার গতিবেগে ট্রেন চালায় আর মালগাড়ির ক্ষেত্রে এই গতিবেগ ঘন্টায় ২৬ কিলোমিটার। ডেডিকেটেড ফ্রেইড করিডরে এই গতিবেগ ঘন্টায় ৭০ কিলোমিটার।
সংখ্যালঘুবিষয়কমন্ত্রক
প্রতিরক্ষামন্ত্রী শ্রী রাজনাথ সিং নতুন দিল্লির জওহরলাল নেহরু স্টেডিয়ামে 'হুনার হাট'-এর আনুষ্ঠানিক উদ্বোধন করেছেন
নতুন দিল্লি, ২১ ফেব্রুয়ারি, ২০২১
প্রতিরক্ষামন্ত্রী শ্রী রাজনাথ সিং আজ নতুন দিল্লির জওহরলাল নেহরু স্টেডিয়ামে ২৬-তম 'হুনার হাট'-এর আনুষ্ঠানিক উদ্বোধন করেছেন। সম্মানীয় অতিথি হিসেবে সেখানে উপস্থিত ছিলেন লোকসভার সাংসদ শ্রীমতি মিনাক্ষি লেখি। উদ্বোধনী অনুষ্ঠানে সংখ্যালঘু বিষয়ক মন্ত্রকের সচিব শ্রী পি কে দাস সহ অন্যান্য বিশিষ্ট ব্যক্তিবর্গ উপস্থিত ছিলেন।
'হুনার হাট'-এর আনুষ্ঠানিক উদ্বোধন করে শ্রী রাজনাথ সিং বলেন, দেশের প্রতিটি অঞ্চলে ছড়িয়ে রয়েছে কর্মদক্ষতা এবং প্রতিভা। 'হুনার হাট'-এ আগত শিল্পী এবং কারিগররা শিল্প- কলায় কেবল 'ওস্তাদ' নয়, ভবিষ্যতেরও 'ওস্তাদ'। দেশের অর্থনৈতিক বিকাশের ক্ষেত্রে 'হুনার হাট' একটি গুরুত্বপূর্ণ ভূমিকা পালন করে আসছে বলে তিনি মন্তব্য করেন। দেশের মোদী সরকার দেশজ শিল্পকার ও কারিগরদের বিকাশের প্রতি বিশেষ গুরুত্ব আরোপ করেছে। দেশের বিভিন্ন প্রান্ত থেকে হস্তশিল্পী এবং কারিগররা এখানে উপস্থিত হয়েছেন। 'হুনার হাট' হচ্ছে আমাদের ঐতিহ্য পূর্ণ শিল্পকলার এক প্রদর্শনী। সেই সঙ্গে সংস্কৃতিক বৈচিত্রের মেলবন্ধন। আত্মনির্ভর ভারত গঠনের লক্ষ্যে শিল্পী ও কারিগররা এক উল্লেখযোগ্য ভূমিকা গ্রহণ করেছেন। করোনা অতিমারি জনিত পরিস্থিতিতেও 'হুনার হাট' 'ভোকাল ফর লোকাল' হিসেবে কাজ করেছে। যেখানে শিল্পী এবং কারিগররা তাঁদের উৎপাদিত হস্তশিল্প সামগ্রী প্রদর্শনের ব্যবস্থা করেছেন।
কেন্দ্রীয় সংখ্যালঘু বিষয়ক মন্ত্রক আয়োজিত ২৬-তম এই 'হুনার হাট'-এর 'ভাবনা'- 'ভোকাল ফর লোকাল।' ২০ ফেব্রুয়ারি থেকে শুরু হয়ে যা চলবে ১ মার্চ পর্যন্ত।
দেশের ৩১ টি রাজ্য এবং কেন্দ্রশাসিত অঞ্চল থেকে প্রায় ৬০০ শিল্পী ও কারিগর এই 'হুনার হাট'- এ অংশ নিচ্ছেন। যেসব রাজ্য থেকে শিল্পী ও কারিগররা এসেছেন তার মধ্যে রয়েছে, অন্ধ্রপ্রদেশ, আসাম, বিহার, চন্ডীগড়, ছত্রিশগড়, দিল্লি, গোয়া, গুজরাট, হরিয়ানা, হিমাচল প্রদেশ, জম্বু কাশ্মীর, ঝাড়খন্ড, কর্ণাটক, কেরালা, লাদাখ, মধ্যপ্রদেশ, মনিপুর, নাগাল্যান্ড, ওড়িশা, পন্ডিচেরি, পাঞ্জাব, রাজস্থান, সিকিম, তামিলনাড়ু, তেলেঙ্গানা, উত্তরপ্রদেশ, উত্তরাখণ্ড, এবং পশ্চিমবঙ্গ।
এই 'হুনার হাট'-এ চটের তৈরি সামগ্রী থেকে শুরু করে, পিতল, কাঠ, মাটির পুতুল, খেলনা সহ সাল, রেশম বস্ত্র, চন্দন কাঠের তৈরি সামগ্রী বিপণনের ব্যবস্থা করা হয়েছে।
এর পাশাপাশি দেশের বিভিন্ন অঞ্চলের খাদ্য সামগ্রীও বাবুর্চিখানা-র মাধ্যমে রাখা হয়েছে।
কেবল শিল্পকলা প্রদর্শনী নয়, দিল্লির জওহরলাল নেহরু স্টেডিয়ামে আয়োজিত এই 'হুনার হাট'-এ প্রতিদিন সাংস্কৃতিক অনুষ্ঠানের আয়োজন করা হয়েছে। যেখানে দেশের বিভিন্ন প্রান্ত থেকে শিল্পীরা অংশ নিয়েছেন। নামী শিল্পীদের মধ্যে রয়েছেন শ্রী বিনোদ রাঠোর, শ্রী সুদেশ ভোঁসলে, শ্রী কৈলাস খের, শ্রীমতি শিবানী কাশ্যপ প্রমূখ।
এদিনের উদ্বোধনী অনুষ্ঠানে কেন্দ্রীয় সংখ্যালঘু বিষয়ক মন্ত্রী সেই মুক্তার আব্বাস নাকভি বলেন, 'হুনার হাট'-এর মাধ্যমে এ পর্যন্ত ৫ লক্ষেরও বেশি হস্তশিল্পী ও কারিগরের কর্মসংস্থানের সুযোগ সৃষ্টি হয়েছে। তিনি বলেন, ৭৫-তম 'হুনার হাট' সম্পন্ন হলে মোট ৭ লক্ষ ৫০ হাজার হস্তশিল্পী ও কারিগরের কর্মসংস্থানের সুযোগ সৃষ্টি হবে। দেশের ৭৫ তম স্বাধীনতা দিবস উপলক্ষে এর আয়োজন করা হয়েছে। শ্রীনাকভি জানান, ভার্চুয়াল এবং অনলাইনের মাধ্যমেও ক্রেতারা 'হুনার হাট' থেকে পণ্য সামগ্রী সংগ্রহ করতে পারবেন।
কয়লামন্ত্রক
কয়লা মন্ত্রক ২২ টি কয়লা খনির স্বত্ব বিলির নির্দেশ জারি করেছে কয়লার মজুত ভাণ্ডারের পরিমাণ দাঁড়িয়েছে ৬,৩৭৯.৭৮ মিলিয়ন টন বাণিজ্যিক নিলামের আওতায় এ পর্যন্ত ৭৩ টি কয়লা খনির স্বত্ব বিলির নির্দেশ জারি করা হল
নতুন দিল্লি, ৮ ই জুন ২০২৩
কয়লা মন্ত্রক আজ বাণিজ্যিক কয়লা খনি নিলামের আওতায় সফল দরদাতাদের মধ্যে ২২ টি কয়লা খনির স্বত্ব বিলির নির্দেশ জারি করেছে। এই ২২ টি কয়লা খনির মধ্যে ১১ টি কয়লা খনি  আইন ২০১৫-র আওতাধীন, বাকিগুলি খনি ও খনিজ  আইন ১৯৫৭-র অধীনে রয়েছে। ১৬ টি কয়লা খনিতে পূর্ণ
এবং ৬টিতে আংশিকভাবে অণ্বেষণ চালানো হয়েছে।
এই ২২টি খনি থেকে বছরে সর্বোচ্চ ৫৩ মিলিয়ন টন কয়লা উত্তোলন  করা যেতে পারে। এগুলিতে প্রায় ৬,৩৭৯.৭৮ মিলিয়ন টন কয়লা মজুত রয়েছে, যার থেকে বার্ষিক ৯,৮৩১ কোটি টাকা রাজস্ব আদায় হবে বলে আশা করা হচ্ছে। এজন্য মূলধনী বিনিয়োগের পরিমাণ দাঁড়াবে ৭,৯২৯ কোটি টাকা। এতে প্রত্যক্ষ ও পরোক্ষভাবে প্রায় ৭১,৪৬৭ জনের কর্মসংস্থান হবে।
এই ২২ টি কয়লাখনিকে ধরে কয়লামন্ত্রক এ পর্যন্ত বাণিজ্যিক নিলামের আওতায় মোট ৭৩ টি কয়লা খনির স্বত্ব বিলি করল। এগুলির সম্মিলিত বার্ষিক উত্তোলন ক্ষমতা  ১৪৯.৩০৪ টন। এর জেরে রাজ্যসরকারগুলির বার্ষিক ২৩,০৯৭.৬৪ কোটি টাকা রাজস্ব আদায় হবে। প্রত্যক্ষ ও পরোক্ষভাবে কর্মসংস্থান হবে ২,০১,৮৪৭ জনের।
(CG/SD/SG
আদিবাসীবিষয়কমন্ত্রক
উপজাতি বিষয়ক মন্ত্রকের তৈরি‘উপজাতিদের ক্ষমতায়ণ, পরিবর্তনশীল ভারত’শীর্ষক অনলাইন পারফরমেন্স ড্যাশবোর্ডের সূচনা
নয়াদিল্লী, ১৩ আগস্ট, ২০২০
নীতি আয়োগের সিইও শ্রী অমিতাভ কান্ত এবং নীতি আয়োগের সদস্য শ্রী রমেশ চাঁদ সোমবার  উপজাতি বিষয়ক মন্ত্রকের তৈরি‘উপজাতিদের ক্ষমতায়ণ, পরিবর্তনশীল ভারত’শীর্ষক অনলাইন পারফরমেন্স ড্যাশবোর্ডের সূচনা করেছেন। জাতীয় উন্নয়ন কর্মসূচী স্থির করা, সুস্থায়ী উন্নয়নের লক্ষ্যমাত্রা পূরণ, নতুন ভারত নির্মাণ কৌশল এবং অন্যান্য নীতিগত উদ্যোগের বিষয়গুলিকে মাথায় রেখে উপজাতি বিষয়ক মন্ত্রকের আওতাধীন প্রকল্পগুলির অগ্রগতি পর্যালোচনা বৈঠকে নীতি আয়োগ এই প্রকল্পের সূচনা করে। উল্লেখ করা যেতে পারে যে সুস্থায়ী উন্নয়নের লক্ষ্যে ২০১৫ সালের সেপ্টেম্বরে ‘আমাদের পরিবর্তনশীল বিশ্ব : সুস্থায়ী উন্নয়নের জন্য ২০৩০এর অ্যাজেন্ডা’ শীর্ষক বিষয়ে একটি প্রস্তাব গৃহীত হয়েছিল। তারই অঙ্গ হিসেবে নীতি আয়োগ দেশে ১৭টি ক্ষেত্রে সুস্থায়ী উন্নয়নের কাজ বাস্তবায়নের বিষয়টি তদারকি করছে। বৈঠকে শ্রী দীপক খন্দকারের নেতৃত্বে কেন্দ্রীয় উপজাতি বিষয়ক মন্ত্রকের আধিকারিকরা গত এক বছর ধরে সংশ্লিষ্ট মন্ত্রক উপজাতিদের উন্নয়নের কি উদ্যোগ নিয়েছে সেই বিষয়গুলি উপস্থাপন করেন।
নীতি আয়োগের সিইও অমিতাভ কান্ত কেন্দ্রীয় উপজাতি বিষয়ক মন্ত্রকের আওতাধীন বিভিন্ন প্রকল্পের ডিজিটালাইজেশন এবং‘উপজাতিদের ক্ষমতায়ণ, পরিবর্তনশীল ভারত’শীর্ষক বিষয়ে অনলাইন পারফরমেন্স ড্যাশবোর্ড চালু করার জন্য মন্ত্রককে অভিনন্দন জানান। নীতি আয়োগের সদস্য শ্রী রমেশ চাঁদ বলেন, মন্ত্রক যেভাবে এই লক্ষ্যপূরণের কাজ করে চলেছে তা যথেষ্টই প্রসংশনীয়।
সুস্থায়ী উন্নয়নের লক্ষ্য পূরণের জন্য মন্ত্রক ১১টি প্রকল্পের কাজ নির্ধারিত সময়সীমার মধ্যে শেষ করেছে এবং সেই কাজের বিষয়ে সর্বশেষ তথ্য অনলাইন প্ল্যাটফর্মে তুলে ধরবে এই ড্যাশবোর্ডের মাধ্যমে। এই ড্যাশবোর্ডে মন্ত্রকের ৫টি বৃত্তিমূলক প্রকল্পের কাজে অগ্রগতি সংরক্ষিত থাকবে। মূলত এই প্রকল্পগুলির মাধ্যমে প্রত্যেক বছর ৩০ লক্ষ পিছিয়ে পড়া তপশীলি উপজাতি সুবিধাভোগীদের ২ হাজার ৫০০ কোটি টাকা প্রদান করা হয়ে থাকে। নীতি আয়োগ আরও জানিয়েছে যে উপজাতি বিষয়ক মন্ত্রক সম্প্রতি 'তথ্য প্রযুক্তি নির্ভর বৃত্তিমূলক প্রকল্পের মাধ্যমে উপজাতিদের ক্ষমতায়ণ' কর্মসূচিতে ৬৬তম স্কচ স্বর্ণপদক পুরস্কার জিতেছে। কেন্দ্রীয় সরকারের সাহায্য প্রাপ্ত বিভিন্ন প্রকল্পের কাজের মূল্যায়ণের সময় নীতি আয়োগ জানিয়েছে কেন্দ্রীয় উপজাতি বিষয়ক মন্ত্রকের নগদ হস্তান্তর প্রক্রিয়ায় আমূল পরিবর্তন এসেছে। এর ফলে তপশীলি উপজাতি শিক্ষার্থীদের বৃত্তি প্রদানের কাজে অনেক বেশি স্বচ্ছতা এসেছে।
এই ড্যাশবোর্ডে একলব্য মডেল আবাসিক বিদ্যালয় প্রকল্পের আওতাভুক্ত বিদ্যালয় নির্মাণ এবং এই বিদ্যালয়ে শিক্ষার্থীদের জেলাভিত্তিক তথ্য রাখা থাকবে। এমনকি এই ড্যাশবোর্ডে জেলা ভিত্তিক বিভিন্ন স্বেচ্ছাসেবী সংগঠনের বিশদ তথ্য, তাদের দেওয়া আর্থিক সাহায্য এবং সুবিধাভোগীদের সেই অর্থ বিতরণের তথ্য তুলে ধরা হবে। উপজাতি বিষয়ক মন্ত্রক তপশীলি উপজাতি সম্প্রদায়ের উন্নয়ন এবং কল্যাণে একাধিক উদ্যোগ গ্রহণ করেছে। ২০১৯-২০ অর্থবর্ষে ৫১ হাজার কোটি টাকা বরাদ্দ করা হয়েছে ২৭৫টি প্রকল্পে। এক্ষেত্রে বিভিন্ন মন্ত্রকও সাহায্যও করেছে। এইসব তথ্য এবার এই ড্যাশবোর্ডে থাকবে। ফেসবুকের সঙ্গে যৌথ উদ্যোগে মন্ত্রক 'গোয়িং অনলাইন অ্যাজ লিডার্স' বা 'গোল' কর্মসূচির সূচনা করা হয়েছে। জাতীয় তথ্যকেন্দ্রের আওতাধীন সেন্টার অফ এক্সিলেন্স অফ ডেটা অ্যানালিটিক্স এই ড্যাশবোর্ডটি তৈরিতে সাহায্য করেছে। ড্যাশবোর্ডের লিঙ্কটি হল- http://dashboard.tribal.gov.in/ ।
(CG/SS/NS
প্রধানমন্ত্রীরদপ্তর
প্রথাগত শিল্পে দক্ষ কারিগরদের পাশে দাঁড়াতে ‘বিশ্বকর্মা যোজনা’র ঘোষণা করলেন প্রধানমন্ত্রী
প্রকল্পের জন্য প্রাথমিক বরাদ্দের পরিমাণ ১৩-১৫ হাজার কোটি টাকা
সাড়ে ১৩ কোটি দেশবাসী দারিদ্রের শৃঙ্খল থেকে মুক্ত হয়ে নব্য মধ্যবিত্ত শ্রেণীতে নিজেদের জায়গা করে নিয়েছেন : শ্রী নরেন্দ্র মোদী
নতুন দিল্লি, ১৫ আগস্ট, ২০২৩
৭৭ তম স্বাধীনতা দিবসে লালকেল্লার প্রাকার থেকে জাতির উদ্দেশে ভাষণে প্রধানমন্ত্রী শ্রী নরেন্দ্র মোদী ‘বিশ্বকর্মা যোজনা’ চালুর ঘোষণা করেছেন। প্রথাগত শিল্পে দক্ষ কারিগরদের সহায়তার জন্য এই প্রকল্পের পরিকল্পনা করা হয়েছে।
প্রধানমন্ত্রী বলেছেন, “আগামী দিনে বিশ্বকর্মা জয়ন্তী উপলক্ষে আমরা একটি নতুন প্রকল্প চালু করতে চলেছি। প্রথাগত শিল্পে দক্ষ কারিগররা, বিশেষত অনগ্রসর শ্রেণীভুক্ত মানুষজন  এর থেকে উপকৃত হবেন। ‘বিশ্বকর্মা যোজনা’ নামে এই প্রকল্পের মাধ্যমে তাঁত শিল্পী, স্বর্ণ শিল্পী, লৌহ শিল্পী, লন্ড্রি কর্মী, কেশ পরিচর্যাকারী এবং তাঁদের পরিবারের সদস্যদের ক্ষমতায়ন হবে। প্রকল্পের জন্য ১৩-১৫ হাজার কোটি টাকা মতো প্রাথমিক বরাদ্দ করা হয়েছে।”
এর আগে তাঁর বক্তব্যে প্রধানমন্ত্রী দারিদ্র দূরীকরণে তাঁর সরকারের বিভিন্ন প্রয়াস তুলে ধরেন। এই সব প্রয়াসের ফলস্বরূপ তাঁর সরকারের প্রথম পাঁচ বছরে সাড়ে ১৩ কোটি দেশবাসী দারিদ্রের শৃঙ্খল থেকে মুক্ত হয়ে নব্য মধ্যবিত্ত শ্রেণীতে নিজেদের জায়গা করে নিয়েছেন বলে জানান তিনি।
এই সাড়ে ১৩ কোটি মানুষকে দারিদ্রসীমার উপরে তুলে আনতে যেসব প্রকল্প হাতে নেওয়া হয়েছিল, তার উল্লেখ করেন প্রধানমন্ত্রী। এর মধ্যে রয়েছ পিএম স্বনিধি প্রকল্প, যেখানে পথ বিক্রেতাদের ৫০ হাজার কোটি টাকা আর্থিক সাহায্য দেওয়া হয়েছে। পিএম কিষান সম্মাননিধি প্রকল্পে আড়াই লক্ষ কোটি টাকা সরাসরি কৃষকদের ব্যাঙ্ক অ্যাকাউন্টে জমা দেওয়া হয়েছে।
AC/SD/SKD
(
স্বাস্থ্যওপরিবারকল্যাণমন্ত্রক
প্রধানমন্ত্রী স্বাস্থ্য সুরক্ষা যোজনার আওতায় সরকারি মেডিকেল কলেজ বা চিকিৎসা প্রতিষ্ঠানে সুপার স্পেশালিটি ব্লক
নয়াদিল্লি, ২২ নভেম্বর, ২০১৯
কেন্দ্রীয় সরকার দেশে প্রধানমন্ত্রী স্বাস্থ্য সুরক্ষা যোজনায়  বিভিন্ন পর্যায়ে বর্তমানে চালু ৬৩টি সরকারি মেডিকেল কলেজ/চিকিৎসা প্রতিষ্ঠানে সুপার স্পেশালিটি ব্লক স্থাপনের প্রস্তাব অনুমোদন করেছে। এই যোজনার আওতায় পশ্চিমবঙ্গের তিনটি মেডিকেল কলেজে সুপার স্পেশালিটি ব্লক স্থাপনের পরিকল্পনা চূড়ান্ত করা হয়েছে। রাজ্যের এই তিনটি মেডিকেল কলেজ হল কলকাতা মেডিকেল কলেজ, বাঁকুড়া সম্মিলনী মেডিকেল কলেজ এবং উত্তরবঙ্গ মেডিকেল কলেজ। এই সুপার স্পেশালিটি ব্লকগুলি থেকে চিকিৎসা পরিষেবা চালু করার জন্য প্রয়োজনীয় কর্মীর ব্যবস্থা করার দায়িত্ব সংশ্লিষ্ট রাজ্য সরকারগুলির ওপর ন্যস্ত হয়েছে।
লোকসভায় আজ এক লিখিত জবাবে একথা জানান স্বাস্থ্য ও পরিবারকল্যাণ প্রতিমন্ত্রী শ্রী অশ্বিনী কুমার চৌবে।
SSS/BD/DM
(Visitor Counter : 48